Rajtár, Jozef, poslanec NR SR (2016-09-23):
Ďakujem za slovo. Vážené kolegyne, vážení kolegovia, musím po tejto rozprave skonštatovať, že človek, ktorý bol odvolávaný a ktorý bol predmetom tejto, ktorý bol predmetom tejto schôdze, sa tejto schôdze zúčastnil veľmi zbabelo, iba z kuloárov, z bufetu raz vybehol a stojac pod balkónom, kde nesiahajú, nesiahajú zraky a objektívy novinárov, niečo vykríkol a potom znova zdrhol preč. Takže toto poukazuje na kultúru rokovania, keď sa teda v posledných týždňoch rozprávalo o kultúre rokovania parlamentu. Toto ukazuje na tú kultúru rokovania, akú má súčasná vládna koalícia. Bolo takisto príznačné, že podobne, ako tomu bolo po odvolávaní Roberta Fica, nikto z koalície nemal tú odvahu vystúpiť, a to ani vo faktickej poznámke. Jedine pán Podmanický, ale ten sa nevyjadroval k predmetu schôdze, ale k osobe, k osobe opozičného poslanca. Nikto z koalície nemal záujem obhájiť si svoj postoj, vysvetliť verejnosti, vysvetliť voličom, prečo podporuje Roberta Fica a v prípade tejto druhej schôdze prečo podporuje Roberta Kaliňáka. A je treba povedať, že takéto argumenty by sa veľmi, veľmi ťažko hľadali, takže sa na druhej strane ani veľmi nečudujem. Napriek tomu minimálne jeden z vás, ak nie jeden z každej koaličnej strany, mal minimálne za klub povedať, prečo podporujú Roberta Kaliňáka v tom, aby zotrval vo svojej funkcii, kam už veľmi, veľmi dávno nepatrí a podľa mňa nikdy ani nepatril už od čias prvej vlády Roberta Fica po tom škandále s výbušninou v ruksaku. Naopak, to predĺženie schôdze o tri mesiace z júna až doteraz dalo priestor Robertovi Kaliňákovi a ďalším a ďalším jeho pomáhačom zametať všetky kauzy a chytil sa toho aj spolu s ostatnými veľmi, veľmi aktívne. Našťastie sa na tie kauzy aspoň nezabudlo. Ale zrekapitulujem, akým spôsobom Robert Kaliňák a ďalší, ktorí s ním spolupracujú, odrovnávali základy liberálnej demokracie, odrovnávali naše zaradenie do Európy a do západného civilizačného okruhu. Pri predvolaní na finančný výbor pána Čurillu, ktorý bol zástupcom šéfa Kriminálneho úradu Finančnej správy v čase, keď sa vyšetroval Bašternák a keď sa nepodpísal list na obnovenie vyšetrovania, keď bol tento finančný výbor v júni, tak poslanci vládnej koalície neumožnili pánovi Čurillovi vystúpiť, aby objasnil, prečo sa zamietlo na Kriminálnom úrade Finančnej správy vyšetrovanie Ladislava Bašternáka. Svojím spôsobom zablokovali tento výbor. Keď bol návrh zákona o tom, aby Národná rada Slovenskej republiky mala vyšetrovacie právomoci tak, ako je to štandard všade v Európe okrem Malty a Slovenska, čo ešte raz, aby náš parlament mal vyšetrovacie právomoci, aby mohol sa pozerať na tie kauzy, ktoré sa dejú, aby si mohol predvolávať svedkov, aby dôkazy takto získané potom mohli byť použité ďalej v súdnom konaní a v ďalšom vyšetrovaní, ako som hovoril, tak ako je to normálne vo zvyšných európskych krajinách. A je treba povedať, že v tých krajinách to tak nie je preto, teda že parlamenty tam majú vyšetrovacie právomoci, lebo by to nariadil Brusel, ale preto, lebo sa to tam všade spontánne organicky vyvinulo ako potrebná funkcia každého parlamentu vyšetrovať. Pretože táto funkcia je nevyhnutná, ak vždy nejaká špecifická strana alebo skupina stranou ovláda vládu a tá má vždy tendenciu nejakým spôsobom zakrývať alebo byť menej citlivá na svoje vlastné kauzy, preto v každom európskom parlamente okrem Slovenska, okrem Malty majú vyšetrovacie právomoci, aby sa aj veľké politické veci v konečnom dôsledku vyšetrili. Toto ste ako vládna koalícia bašternákovcov zase len odtorpédovali, neschválili, aby sa nič nemohlo ani takýmto, inde normálnym spôsobom a inde štandardným spôsobom vyšetrovať. Robert Kaliňák neváhal dokonca ani pri takej veci, ako je falošné obvinenie prokurátora Špirka, prokurátora špeciálnej prokuratúry, ktorý vyšetroval jeho a jeho prechmaty s firmou B. A. Haus a s Ladislavom Bašternákom, falošne prostredníctvom svojej, svojho oddelenia polície NAKA obviniť z vymysleného trestného činu, zo skutku, ktorý nie je trestným činom, aby som bol presný, preto, aby odtorpédoval vyšetrovanie samého seba. V Európskom parlamente sa pritom doslova vysmieval europoslancom s tým, že veď doma ho vyšetruje nezávislá prokuratúra, a zabudol europoslancom povedať, že likviduje prokurátora prostredníctvom svojej časti polície NAKA, že likviduje prokurátora, ktorý ho vyšetruje. Takýmto spôsobom hrubo klamal a zavádzal aj na medzinárodnej úrovni. Likvidácia prokurátora, ktorý vyšetruje ministra vnútra, falošným obvinením je vec, ktorá nás naozaj vytláča z vyspelej Európy niekam na okraj, niekam do krajín tretieho sveta. Tie štandardy, ktoré tu Robert Fico s Robertom Kaliňákom nastavili, sú pod úrovňou balkánskych krajín. Ak sme kedysi hovorili o tom, že nerobme toto, aby sme sa nedostali na úroveň Balkánu, tak dnes sa už s nejakým Rumunskom nemôžeme ani porovnávať, kde skorumpovaní aktívni politici aj vládni aktívni politici končia v base, pokiaľ páchali korupciu, tak s Rumunskom sa dnes už nemôžeme porovnávať, ale ani s ďalšími balkánskymi krajinami. V Srbsku odstúpili ministri za neporovnateľne slabšie veci ako všetko to, čo má na rováši Robert Kaliňák a o čom sme sa tu dlho dlhé mesiace rozprávali. Takže dnes sme už, bohužiaľ, podliezli úroveň balkánskych krajín a smerujeme úplne mimo Európu, aj mimo balkánsku Európu, niekde do krajín tretieho sveta, ak sme nepodliezli aj ich úroveň. Podobne ako špeciálny prokurátor Špirko sa teraz začal popoťahovať aj sudca pán Šamko, ktorý sa vyjadril k tomu nezmyselnému, teda ono malo svoj zlý zmysel, obvineniu prokurátora Špirka. Áno, opäť odhalil to, že to obvinenie bolo neopodstatnené, vymyslené, vyfabulované, tak on, čo niečo odhalil, tak ako to je tradíciou pri vláde Roberta Fica, Roberta Kaliňáka, má problémy, a problémy nemajú Robert Kaliňák, Ladislav Bašternák a ďalší, ale tí, čo len vzdialene poukázali, čo len vzdialene poukázali na korupciu obludných rozmerov a na falošné obviňovanie tých, ktorí tú korupciu vyšetrovali a odhaľovali. Do tohto zapadá, aj do toho vytláčania ešte poza Balkán zapadá nehorázne obvinenie dvoch novinárok z Trendu za tzv. ohováranie a toto vzniesla nie nejaká miestna polícia, odhliadnuc od toho, že takéto niečo má byť občianskoprávny spor, ale opäť raz Kaliňákova NAKA, Národná kriminálna agentúra, ktorá pracuje preňho, tam je pán vyšetrovateľ Laho, a ktorá je príslušná riešiť veci ako organizovaný zločin, pašovanie drog a úkladné vraždy. Takáto časť polície, takáto špeciálna časť polície pod patronátom Roberta Kaliňáka obviňuje novinárky z ohovárania. Z ohovárania. Nevyšetrovanie vyše roka Čistého dňa a špinavej noci, sa žiada povedať, zametanie tejto kauzy pod koberec, kedy vám už nevadí ani zneužívanie maloletých. Vyšetrovateľovi to rok nevadilo, ani prokurátorovi. Keď som dal prokurátorovi z Generálnej prokuratúry pánovi Vanekovi otázku, kde zlyhala prokuratúra, pretože na toto sú jednoznačné zákony, veľmi jednoznačné, možno na domáce násilie nie sú, ale na toto sú jednoznačné zákony a dá sa podľa nich postupovať, tak prikyvoval, prikyvoval, keď som sa ho pýtal, a potom to odbil jednou vetou, že to nie je predmet správy a nebude sa k tomu vyjadrovať. Takže zlyhanie prokuratúry a zlyhanie polície aj v tomto prípade, že rok im to nevadilo, že mali hlásené zneužívanie detí, je ďalším zlyhaním polície pod patronátom Roberta Kaliňáka. Naopak, keď sa má vyšetrovať korupcia, tam platí pre zúčastnených absolútna ochrana. Prokurátor aj jeho otec, ktorý je tiež prokurátor, a teda Bystrík Palovič mladší, ktorý protiústavne vyšetroval môjho asistenta Filipa Rybaniča, má rozsiahle majetky vrátane apartmánov na Floride a ten, ktorý obvinil, a teda protiústavne nechal vyšetrovať môjho asistenta, v byte, na byte, v ktorom býva, je dépeháčkarská schéma, na ktorú som dal trestné oznámenie, v takomto byte býva prokurátor. No a toto všetko bolo takisto cez leto Generálnou prokuratúrou, kde sedí spolužiak Roberta Fica, ale nielen spolužiak, ale aj dobrý známy a kamarát Roberta Fica, bolo to prokuratúrou zmetené. Toto im nevadí, že prokurátor má dépeháčkarskú schému na svojom byte. Alebo že má majetky, na ktoré si nemohol ani za desať prokurátorských životov zarobiť. Toto im nevadí, toto sa zametá pod koberec. V lete sa takisto stoplo vyšetrovanie Hornonitrianskych baní a toho známeho alobalu a toho známeho alobalu, v ktorom končili peniaze ako provízie za dotácie do Hornonitrianskych baní. Pán Hrnko, súhlasím, že vláda Roberta Fica je naozaj kocúrkovo, ale až tak by som to nezľahčoval, myslím si, že tá situácia je príliš vážna na to, aby sme ju mohli označovať len za kocúrkovo, aj teda pôsobenie Roberta Kaliňáka, lebo to je to, čo on robí, nás tak vysúva z civilizovaného sveta do sveta naozaj tretieho, že je to skôr tragédia, než kocúrkovo, pán Hrnko. Zametanie káuz, ochrana tých, ktorí niečo páchajú, ako Bystrík Palovič, ktorý má nadmerný majetok, sú teda dvaja rovnakého mena a syn má tú dépeháčkarskú schému, tí majú absolútnu, absolútnu ochranu. Tak ako ju má Ladislav Bašternák a ďalší jeho spolupáchatelia. V tomto momente, ako som tu už spomínal vo faktickej predtým, Ladislav Bašternák sa snaží zabrať pozemok, ktorý patrí niekomu inému, pretože si vedľa toho pozemku stavia ďalšiu vilu v rozpore so zákonom, v rozpore s územným plánovaním, všetko tak ako doteraz, všetko robí tak ako doteraz, tú svoju činnosť ani len nemusel vďaka ochrane vlády Roberta Fica a Roberta Kaliňáka a celej koalície, nemusel ani len pozastaviť svoju nekalú činnosť, stavia tri nehnuteľnosti a pri jednej nekalým spôsobom sa snaží zabrať prístup cez cudzí pozemok, ktorý mu nepatrí. Pretože na svoj nemá prístup, pretože ho celý zastaváva, jasné, že tam nemá priestor ani len na tú cestu, lebo ho celý zastaváva absolútne protizákonne, čiže v priamom prenose v týchto dňoch robí to, čo robil doteraz. A nedivil by som sa, keby si v rámci tej činnosti odnášal vrátky DPH z daňového úradu. Tam je ten istý nominant. Daňový úrad Bratislava je tam od roku 2006, áno, bohužiaľ, sme ho nevymenili ani za vlády Ivety Radičovej v rámci tolerancie, v rámci nematia noci dlhých nožov a podobne, je tam stále ten istý človek, ktorý má pod patronátom v Bratislave vrátky DPH. Takže Ladislav Bašternák robí to, čo robil doteraz, ani si len nemusel vďaka ochrane Roberta Kaliňáka, Roberta Fica pozastaviť aspoň načas svoju činnosť. Také sú u nás pomery. Nie že je na úteku, nie že je reálne vyšetrovaný, naďalej pácha podvody, naďalej protizákonne stavia, profituje a naďalej vytláča ľudí z ich vlastných pozemkov. Trestné oznámenie, tak ako som tu citoval na predošlej schôdzi, ktorá sa pred chvíľou skončila, čo hovorila europoslankyňa za SMER pani Flašíková-Beňová, keď sú trestné oznámenia, vaša vlastná prominentná členka a europoslankyňa pani Beňová hovorila verejne o tom, že trestné oznámenia sa ani nevyšetrujú, keď sa nechcú vyšetriť. Tak ja s tým mám osobnú skúsenosť, keďže som dal dve, jednu teda na dépeháčkarskú schému prokurátora Bystríka Paloviča, to som dával v júli a ešte predtým v máji, už dávno, som dával trestné oznámenie na dépeháčkarský podvod na staviteľa Bonaparte, na firmu RF Invest, Robert Fico, pardon, Real Forum Invest, teda firmu Ladislava Bašternáka, možno v skutočnosti firmu Roberta Fica, ktorá stavala bytovku Ladislava Bašternáka, a možno v skutočnosti bytovku Roberta Fica Bonaparte, kde Robert Fico dodnes býva. Takže keď som na túto, na ten podvod, ktorý tam bol pri stavbe Bonaparte, dával trestné oznámenie, dal som aj úlohu prokuratúre a ďalším teda orgánom činným v trestnom konaní, aj keď sú, bohužiaľ, nečinné, povinnosť mi oznamovať, keď sa tam stane nejaký úkon ďalší, akurát mi pooznamovali, že to poposúvali ďalej, ďalej, ďalej, ďalej. A odvtedy, ako si to poposúvali prokuratúra, polícia, sa žiaden ďalší úkon v tejto veci, ktorú som zdokumentoval z verejne prístupných zdrojov na desiatkach strán, na desiatkach strán veľmi presne a s veľmi presnými podkladmi, napriek tomu sa tam nič, nič za tie mesiace neudialo. Čiže všetci tí, ktorí niečo páchajú a sú pod ochranou strany SMER, Roberta Kaliňáka, Roberta Fica, všetci tí majú pokoj, naďalej robia svoju nekalú činnosť, ktorú robili, a naďalej im nič vďaka vašej podpore vašej koalície nehrozí. Ukážte mi ešte jednu krajinu, kde je takáto situácia? Ja si myslím, že by sme museli zájsť tak ďaleko, ako je rovníková Afrika alebo niekde Ďaleký východ. Aj tam by sme možno veľmi ťažko hľadali, kde vláda v priamom prenose kryje páchanie trestných činov, odpaľuje vyšetrovateľov, odpaľuje prokurátorov a pozerajú sa na to a pozerá sa na to celý svet, a im to nevadí. Na tejto schôdzi, ktorá práve skončila, ste zase odpálili ďalšie opatrenie – zverejňovanie nadmerných odpočtov daní z pridanej hodnoty nad 50-tisíc. Ďalšia vec, ktorá by pomohla už nie s tým, čo sa stalo, ale s tým, čo sa deje a čo sa potenciálne bude diať. Aj to ste odpálili, aj to ste neschválili, aby aspoň nad týmto bola kontrola verejnosti, aby nielen sa zakrylo to, čo tu bolo doteraz, ale aby aj do budúcnosti zlodeji mohli spokojne rozkrádať dépeháčku, a že to nie je malá suma, ktorá sa takto zakrýva ročne, okolo 1 mld. eur. Okolo 1 mld. eur. A minister Kažimír by mal odpovedať a budúci týždeň na finančnom výbore aj o týchto číslach by mal hovoriť, pretože je to obrovská suma. Je to obrovská suma, ktorá by pozdvihla okamžite zdravotníctvo, školstvo, kde sa naťahujete o pár miliónov s učiteľmi a nevadí vám, že sa rozkradne len na dépeháčke, ešte nie zákazkách, ešte nie na ďalších podvodoch, len na rozkradnutí dépeháčky minimálne miliarda eur. Robert Kaliňák sa teda ani len nezúčastnil diskusie na schôdzi o jeho odvolávaní, nieže diskusie, ani len svojou prítomnosťou tu nepoctil alebo nepoškvrnil toto plénum. Ani len na to nenašiel odvahu. Ani len na to. Ani on na svoju obhajobu nemá čo povedať, lebo jeho pozícia je neobhájiteľná a bola by aj v krajinách ďaleko na východ od nás. Napriek tomuto všetkému dúfam, že sa aspoň v niektorých z vás pohne svedomie a prestanete podporovať, áno, smejete sa na tom, to je v poriadku (ruch v sále), bola to malá nádej, že sa aj keď nie hlasovaním, ale niekde vo vnútri v niektorých z vás pohne svedomie a uvedomíte si, čo robíte krytím týchto všetkých zločinov a okrádaním pracujúcich ľudí, a minimálne sa budete aspoň trošku hanbiť za to, keď budete hlasovať za podporu Roberta Kaliňáka, aby zotrval na poste ministra vnútra. Ďakujem za pozornosť. (Potlesk.)